钦定古今图书集成/明伦汇编/闺媛典/第011卷 > 《杂诗十二首》无名氏
## 钦定古今图书集成/明伦汇编/闺媛典/第011卷 > 《杂诗十二首》无名氏

劝君莫惜金缕衣，劝君须惜少年时。有花堪折直须
折，莫待无花空折枝。

“青天无云月如烛，露泣梨花白似玉。”子规一夜啼到
明，美人独在空房宿。

不洗残妆凭绣床，也同女伴绣鸳鸯。回针刺到双飞
处，忆著征夫泪数行。

眼想心期梦里惊，无人知我此时情。不如池上鸳鸯
鸟，双宿双飞过一生。

一去辽阳系梦魂，忽传征骑到中门。纱窗不肯施红
粉，徒遣萧郎问泪痕。

莺啼露冷酒初醒，罨画楼西晓角鸣。翠羽帐中人梦
觉，宝钗斜坠枕函声。

洛阳才子邻箫恨，湘水佳人锦瑟愁。“今日两成惆怅
事，临卭春尽暮江流。”
悔将泪眼向东开，特地愁从望里来。三十六峰犹不
见，况伊如燕这身材。

满目笙歌一段空，万般离恨总随风。多情为谢残阳
意，与展晴霞片片红。

两心不语暗知情，灯下裁缝月下行。行到阶前知未
睡，夜深闻放“剪刀声。”

水纹珍簟思悠悠，千里佳期一夕休。从此无心爱良
夜。任他明月下西楼。

数日相随两不忘，郎心如妾妾如郎。出门便是东西
路，把取红笺各断肠。